khistorydata/jeongjo-sjw-relations huggingface dataset:
정조 1년
丁丑十二月二十四日午時。上詣孝明殿。親行晝茶禮入侍時。左承旨李亨逵。左副承旨李秉模。同副承旨申應顯。假注書柳文養。記事官徐龍輔金勉柱。以次侍立訖。上乘輿。出隆孝門。入幕次。具練服。入就板位。俯伏哭拜如前儀。上詣盥洗位盥手。陞自東階。詣尊所。仍詣香案前。三上香獻酌。如前儀。上俯伏興。降復位。俯伏哭拜。如前儀。禮畢。上入幕次。改服乘輿還內時。上曰。社稷祭報府入之。永禧殿景慕宮祭報府。亦爲入之。上駐輿。命書傳敎曰。廟社大享大小齋官。固當十分審擇。以體予如不祭之歎。而今番臘享獻官。率多苟充。至於社稷三獻。皆以宗臣及無實職人員塡差。吏曹參議李義翊。爲先從重推考。旣過誓戒。受誓戒獻官中。推移換差。單子卽爲修整入啓。上還內。承史以次退。
정조 1년
丁酉十二月二十四日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。都政。旣有一年三次之例而且兵判雖新差。歲前則實難爲之。故大臣之議。亦以爲姑待兵判之差病。以正月爲之無妨云矣。國榮曰。事勢似然。而貶下守令之久曠。爲民事可悶矣。上曰。北道別親騎衛事。南北兵使之見不同。故使道臣審其便宜。成出節目矣。國榮曰。此則道臣。必當採其物議。審其便宜而爲之矣。上曰。犒饋軍兵。爲幾何乎。國榮曰。闕內入直軍兵。合爲一千二百餘名矣。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨李秉模坐。右副承旨李敬養坐直。同副承旨申應顯坐直。注書柳孟養藥院直鄭東浚仕直。事變假注書李尙度仕。
정조 1년
以香室臘享大祭受押單子。傳于李敬養曰。代押孝明殿親祭。
정조 1년
以香室正朝祭受押單子。傳于李敬養曰。代押孝明殿親祭。
정조 1년
李亨逵啓曰。合辭方張之時。憲府無詣臺之員。除在外傳旨未下陳疏入啓外。大司憲鄭好仁卽爲牌招。何如。傳曰。允。
정조 1년
以大司諫柳戇。持平宋銓牌不進罷職傳旨。傳于李亨逵曰。只推。
정조 1년
有政。吏批。判書金鍾秀進。參判李在簡病。參議李義翊進。同副承旨申應顯進。以安廷鉉爲正言。林蓍喆爲修撰。尹行修爲副修撰。李徽之爲工曹判書。鄭光漢爲知義禁。李壽鳳爲工曹參議。李在協爲左尹。李琇爲北部都事。羅學素爲社稷令。李采爲戶曹佐郞。朴廣源爲猉獜察訪。
정조 1년
兵批。行判書鄭弘淳病。參判嚴璹進。參議朴盛源病。參知徐有防入直進。同副承旨申應顯進。同知單金喆勳。僉知三單禹聖謙金處升元宇鎭。司直金魯鎭邊得讓李養鼎。司果李儒慶金宇鎭。司正柳文養。
정조 1년
李敬養。以禮曹言啓曰。健元陵寧陵翼陵正朝祭享時。兩官當爲備員參祀。而本陵令參奉。俱有闕未差。莫重祭享。兩官不可不備。健元陵令寧陵令翼陵參奉有闕代。卽令該曹。口傳差出。以爲備員將事之地。何如。傳曰。允。
정조 1년
吏曹口傳政事。金茂澤爲健元陵令。金宗範爲寧陵令。朴健陽爲翼陵參奉。
정조 1년
吏曹口傳政事。以任濟遠爲右通禮。
정조 1년
李敬養啓曰。監察十三員內。一員未差。一員未署經。今此臘享親祭時。及各處祭享。無以分排。在前如此之時。有未署經監察。署前行公之例。今亦依此例出仕事。分付。何如。傳曰。允。
정조 1년
申應顯啓曰。執義李宗榮上疏到院。旣已遞職。所當還爲下送。而係是言事。何以爲之。敢稟。傳曰。入之。
정조 1년
備忘記。傳于申應顯曰。歲色已暮。而卿之造朝。尙無動靜。予庸虛佇。卽欲敦諭偕來。而迄此未遑。自顧歉歎。無以爲喩。見卿久矣。且今開釋之後。在卿毫無難安之端。何必一向引義乎。予於微官。猶存藏怒之戒。況於大官乎。君臣之間。不當假說聘辯。以傷忠實之風。今予慰勉之意。亦以此也。卿須體小子慇懃之辭。卽爲造朝。無負至意事。史官。傳諭于李領府事。仍與偕來。
정조 1년
申應顯。以義禁府言啓曰。繕工監主簿李昌遠。假監役李時淵。南部都事李周憲。西部奉事金相舟。北部都事李觀洙。東氷庫別提李得濬。西氷庫別提洪鐸輔。別檢朴光晦等拿問定罪事。傳旨啓下矣。李昌遠李時淵李周憲李觀洙李得濬洪鐸輔朴光晦等。今方待命。卽爲拿囚。而金相舟下去公忠道連山地云。依例發遣府羅將拿來。何如。傳曰。允。
정조 1년
李亨逵。以司僕寺官員。以一二提調意言啓曰。本寺分養馬有頉各邑歲抄草記。傳曰。雖是宥旨前事。而文書磨勘。不特在於赦後。以馬政之疎虞。本寺官吏之被罪。止一二番。則獨於守令。不可每以令前蕩滌。依例書入事命下矣。有頉各邑守令。依例別單書入之意。敢啓。傳曰。知道。
정조 1년
又以兵曹言啓曰。今十二月二十七日。孝明殿臘享大祭親行時。節目及別雲劍。當爲磨鍊以入。而判書臣鄭弘淳病勢。一向孔劇。不得擧行。何以爲之。敢稟。傳曰。判書昨旣細字。着名於司僕啓目。今何煩稟於口呼之望單乎。此草記勿施。
정조 1년
申應顯。以義禁府言啓曰。咸興前判官李遠培。洪州前牧使李漢一。拿問處之事。傳旨啓下矣。李遠培今方待命。卽爲拿囚。而李漢一時在公忠道牙山地云。依例發遣府書吏拿來。何如。傳曰。允。
정조 1년
司諫鄭宇淳啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。快正邦刑。請遠竄罪人安兼濟李宅鎭。亟命王府。竝加嚴鞫。期於得情。依律處斷。請亟收洪良浩。慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。答院曰。不允。
정조 1년
丁酉十二月二十五日。兼春秋朴行淳。司僕寺啓目。分養馬不馴守令論罪啓。傳曰。馬政。有國之大政。而赦令亦是不易之典乙仍于。參酌處分爲去乎。依傳敎。施行爲良如敎。
정조 1년
丁酉十二月二十五日辰時。上御誠正閣。諸承旨持公事入侍。判義禁刑曹判書同爲入侍時。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。假注書柳文養。記事官徐龍輔金勉柱。刑曹判書蔡濟恭。判義禁洪樂性。以次進伏訖。上曰。冊子盡爲釐正乎。濟恭曰。出中草矣。上曰。入之。濟恭進獻。上覽訖。敎曰。好矣。上曰。枷則何以釐正乎。樂性曰。比前稍減爲之矣。上曰。比前減三斤重乎。濟恭曰。然矣。上曰。闊三寸亦減之乎。樂性曰。然矣。上曰。杖罪流罪死罪所着之枷。皆同乎。濟恭等曰。輕重不同矣。上曰。此可謂平允乎。濟恭等曰。然矣。上曰。更無減損者乎。樂性曰。此外別無可減者矣。上曰。與棍制節目。合爲一冊。送于藝閣印出可也。上曰。以大明律經國大典續大典中可行者。措語上之。綸音則弁諸首章可也。濟恭曰。訊杖條。以京外行用。以此爲準。毋敢違越書之乎。上曰。卿等思而爲之可也。樂性曰。經國大典。有議親功臣及堂上官士族婦女。死罪鎖項足之文。而近來非但此法不行。亦多有掣礙難行處矣。上曰。堂下官罪人則何以爲之耶。樂性曰。拿處時鎖項矣。上曰。無於法之法。豈可創出。此則當從舊法爲之。而以特敎勿論。出註則好矣。上曰。棍杖制式。甚爲胡亂矣。監司以下兵水使虞候營將僉使萬戶所用之棍。各爲懸註。俾便從行可也。上曰。注書出去。吏兵批外任都數知入。賤臣承命出書入。上命書傳敎曰。欽恤典則跋文。弘文提學牌招製進。命讀公事訖。仍命書判付。命書傳敎曰。馬政。有國莫大之政。是以祖宗朝成憲。至爲嚴重。而挽近以來。稱以宥旨前事。諸道諸邑。恬不着意。馬匹之故失瘦病。幾乎無道不然。無邑不然。事之寒心。未有甚於此。降資等勘罪。固當按法擧行。而但赦令。不可不信。雖不如法處之。亦豈可全然無警。咸興前判官李遠培。洪州前牧使李漢一。故失之數。至於此多。拿問處之。淸風府使金履鐸。潭陽前府使洪秉殷。安東縣監金尙默。義城前縣令吳在文。盈德縣令李成祜。永川郡守李正模。金海府使任屹。谷山前府使吳載紹。瑞興前府使尹勉遠徐命敏。安岳前郡守李義行。中和府使李得永。成川前府使朴師亨。博川前郡守李尙顯。三陟前府使李聖模。鐵原府使李邦鳳。黃州前牧使朴師沃。靈巖郡守兪恒柱。郭山前郡守尹守喆。肅川前府使李杞齡。順安縣令韓文洪。价川郡守李弘遠。俱犯降資之罪。而亦皆姑付令前。爲先緘辭。從重推考。其餘交河郡守李敏輔等八十七人。依例重推。明年以後。守令之論罪。決不饒貸之意。自本寺另加嚴飭。俾有實效。亨逵曰。公忠兵使李鼎炳狀啓中。藍浦縣監魏弘祖之名。誤書以興祖。莫重奏御文字。有此不察之失。不可無警。推考。何如。上曰。依爲之。出擧條上曰。孝明殿晝茶禮。當親行。承旨待令于明政殿。仍命退。諸臣以次出。
정조 1년
丁酉十二月二十五日午時。上詣孝明殿。親行晝茶禮入侍時。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。假注書柳文養。記事官林錫喆金勉柱。以次侍立訖。上具練服。入就板位。俯伏哭拜。如前儀。上詣盥洗位盥手。陞自東階。詣尊所。仍詣香案前。三上香獻酌。如前儀。上俯伏興。降復位。俯伏哭拜。如前儀。禮畢。上還入齋室。承史以次退出。
정조 1년
丁酉十二月二十五日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。上曰。欽恤典則跋文始製乎。國榮曰。今方構草矣。上曰。節目之首。當書棍制減等傳敎及杖枷減削傳敎。旣成冊子。刊印頒布。則不可無頒布綸音。亦當書於傳敎之下矣。卿與判義禁秋判相議。以此爲之可也。國榮曰。綸音製下後。當依下敎爲之矣。上曰。俄者守令推考傳敎見之否。國榮曰。伏見矣。上曰。近來馬政之疎虞。罔有紀極。分養之法意甚重。而諸道各邑。全不着意於喂養。使莫重國馬。致有故失瘦病之弊。事極駭然。該守令。當依降資例勘罪。而此是流來習謬之弊。姑爲屬之令前無妨。故只施問備薄勘矣。國榮曰。養馬卽是國家之大政。設置牧場。分養各邑。乃所以滋長之意。而近來則不但不爲滋長。輒皆故失。若此不已。則馬畜漸耗。不成貌樣。豈不寒心乎。今此屬之令前之敎。實爲欽仰。而此後則不可不飭勵。分養後。如有故失瘦病之弊。該守令。少不饒貸。按法勘罪。然後當有實效矣。上曰。有此飭敎之後。又有如前解弛之擧。則爲守令者。烏可免罪乎。命入湯劑。絢奉湯劑進前。上進御。命退去。諸臣以次出。
정조 1년
丁酉十二月二十五日酉時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。入冬以後。尙無大雪之下。故爲來歲之農。憂慮孔多矣。今日之雪。今年最初大雪。且臘前之白。尤是驗豐之兆。甚可幸也。國榮曰。今冬以來。三南及東北西路。皆連下丈雪云。而畿內獨無大雪。故秋年年有凍死之慮矣。今日之雪幾乎尺餘。目前之幸。有不可勝言矣。上曰。卽見兵曹草記。則雲劍單子。以兵判之病重。不得修整以入云。昨日司僕單子。以細字着名。則精神之不至昏迷。於此可知。而至於口呼之望。獨不酬應乎。予未可知也。國榮曰。聞兵判之病。尙今沈苦。凡百公事。一不酬應云。司僕單子着名。似是病前所着矣。上曰。昨入之單子。豈有豫着之理乎。國榮曰。各司入啓公事。每有豫書着名之規。故月日則臨時塡書云矣。上曰。此亦謬規矣。命讀欽恤典則節目。國榮讀奏訖。命退去。諸臣以次出。
정조 1년
行都承旨洪國榮藥院直。左承旨李亨逵齋直。右承旨鄭民始齋直。左副承旨李秉模坐直。右副承旨李敬養坐直。同副承旨申應顯齋直。注書柳孟養藥院直鄭東浚仕直。事變假注書李信祜仕。
정조 1년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而臘享大祭齋戒相値。不得爲之之意。敢啓。傳曰。知道。
정조 1년
李尙度偕來代。以李信祜爲事變假注書。
정조 1년
傳于李敬養曰。直閣鄭志儉入侍。
정조 1년
李敬養啓曰。直閣鄭志儉。依下敎來待矣。
정조 1년
傳于鄭民始曰。右承旨與判義禁入侍。
정조 1년
傳于李敬養曰。禁衛營哨官劉寬澤射會時。連五巡全布內。下筒箇二部。弓矢箭竹賜給。
정조 1년
鄭民始。以吏曹言啓曰。明日孝明殿親祭時。左右通禮。不可不備員。而右通禮權坪。受由下鄕。不可無變通之道。權坪今姑改差。其代。口傳備擬以入之意。敢啓。傳曰。知道。
정조 1년
李亨逵。以兵曹言啓曰。來戊戌正月二月當上番騎兵二百五十名。本曹點考時。二百四十八名無頉逢點。而其中江原道高城郡騎兵二名。初不上來。敢以同邑人代送。至於執頉之擧。事極駭然。其在懲後之道。不可無飭。該邑守令推考警責。更以本軍起送之意。嚴飭分付。何如。傳曰。知道。
정조 1년
又以禁衛營言啓曰。來戊戌三月當一番前部左司屬。黃海道五哨軍兵。來二月二十五日京中逢點。依例準二朔立番之意。本道監兵使處。預爲知委。何如。傳曰。允。
정조 1년
又以禁衛營言啓曰。。來戊戌正月當一番前部前司屬。慶尙左道五哨軍兵。逢點實數。六百五十二名。已爲點閱整齊。來戊戌正月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 1년
又以御營廳言啓曰。本廳來戊戌三月四月兩朔應立前部後司屬。慶尙右道五哨軍兵。來戊戌二月二十五日。京中逢點。三月初一日。與右司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 1년
又以御營廳言啓曰。本廳來戊戌正月二月兩朔應立前部右司屬。慶尙左道三哨。右道二哨。合五哨軍兵六百七十名。已爲逢點整齊矣。來戊戌正月初一日。與中司軍兵替代立番後。舊軍放送之意。敢啓。傳曰。知道。
정조 1년
執義李亨元疏曰。伏以皇天不弔。臣民無祿。先大王賓天。星霜再換。歲律已窮。伏惟聖孝出天。追慕撫時。益復罔極。伏念臣。性本魯下。百無肖似。學則蔑如。難辨豕亥。濫通朝籍。殆近廿年。從前踐歷。罔非踰分。況又纔經草土。痛纏風樹。心氣消鑠。知識荒陋。當此淸明之會。至於臺閣重任。決非如臣。所可堪承。而月前亞諫之除。忽下啓覆之時。誠則切於獲近耿光。義則重於合辭請討。他不暇顧。蒼黃冒出。合啓之罪人遺漏。而未及規警。當死之獄囚傅生。而不能發啓。雖緣新入生疎。不善周旋。追後登筵。未閱獄案之致。而聾瞽媕阿之失。臣亦自知。大僚論斥。儒臣固無辭。受以爲罪。曾未幾何。恩敍遽降。柏府寵命。又下於因私下鄕之日。繼辱馹召。臣承命驚惶。不敢退淹。纔已來伏私次。而追思宿愆。悚愧尙切。豈可以時月之稍久。自同無故而晏然趨膺也耶。玆敢不避猥越之誅。仰陳必遞之義。隨牌詣闕。拜章呼籲。伏乞聖慈。俯垂諒察。亟許鐫削。以安微分。仍治臣瀆撓之罪。以肅朝綱。無任幸甚。臣方引咎祈免。何敢以言官自處。有所論列。而第念一端秉彝。自得於天。其於犯君父之逆。關宗社之賊。有人得以誅之之義。則雖有從前群下之苦口力爭。三司諸臣之齊聲陳啓。豈可避煩疊之嫌。而不爲之沫血請討耶。噫嘻凶逆。何代無之。而豈有如昨今年諸賊。亘萬古所無之逆變耶。至如麟謙之極惡大憝。終未施戮市之典。鄭妻煽妖譸禍之罪。貫盈無餘。而爵秩自如。尙在地上。樂任暗結妖雲。謀翦宮僚。潛通賤能。欲售凶計之狀。昭布路人。而食息近畿。龜柱眼無儲君。萬戮猶輕。陰結賊峸。將欲何爲。而賜死還收。晏然海島。相福不念宗社大計。甘作賊邊倀鬼。敢於前席下詢。至請言根究問。瑩中本以逆徒鷹犬。爲其素所豢養。讎視爲國丹衷。隱然斥以深文。想像其時景色。宗社危如一髮。嗚呼痛矣。若非皇天祖宗。默佑我殿下。先大王至仁至明。慈覆我殿下。則四百年邦國安危。不知至於何境。噫彼賊徒。俱以戚臣或大官。恩造。何如。富貴已極。有何不滿。至凶極妖。如此之甚。而于今兩年。一味泄泄。靳允之批。每以意在臺閣之啓。便作應文。嗚呼我國之所以維持至今。果遵何道。只是一個名敎義理。而人生於三。事之如一。君臣之義。天地莫逃。噫彼諸賊。有何可恕。生全至今。使今日臣子。共戴一天耶。噫周室東遷。王綱不振。亂逆莫討。于是夫子以聖人之德。雖不得其位。而爲慮倫綱墜地。義理晦塞。故一部春秋。兖斧鉞森嚴。天經地義。昭揭萬世。今我殿下。以聖人之德。御君師之位。其於明義理。懲亂逆之義。專事寬仁好生之德。不念春秋必誅之戒。臣恐凶魁賊徒。無所畏而蜮潛危機。狺伺毒氣。不知隱於何地。發於何時。思之及此。心神驚掉。寧欲無生。伏乞殿下。上念宗社之重。俯察擧國之憤。亟賜允從。嚴加懲誅。使王綱克擧。人心底定焉。答曰。省疏具悉。所陳。前於諫長之批已諭。爾其勿辭察職。
정조 1년
丁酉十二月二十六日巳時。上御誠正閣。都承旨入侍時。行都承旨洪國榮。記事官柳孟養金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。判義禁秋判入來乎。國榮曰。俄己入來矣。上曰。棍杖及笞杖圖式書來乎。國榮曰。皆書來矣。上曰。冊子不過數十張。活印有弊。使善書之寫字官精書。入刻印出。似好矣。國榮曰。從便爲之則無妨矣。上曰。頒布綸音。當爲製下。棍杖綸音及笞杖傳敎。先爲始書可也。國榮曰。綸音今日內製下。然後可以繼書矣。上曰。冊子。元朝可以頒布乎。國榮曰。張數雖小。刻役。印役。三四日內。似難訖役。元朝則未及頒布矣。上曰。別雲劍望單子。尙不入啓。何故而然也。注書出去知入。賤臣承命出問後回奏曰。俄已入啓云矣。上曰。春享宗廟獻官。何不以大臣塡差。以都尉差之乎。國榮曰。孝明殿若親祭。則獻官苟艱。故大臣則初不塡差於宗廟云矣。上曰。雖親祭。亞獻終獻。當以二大臣差之。一大臣塡差於宗廟無妨。自今以後。依此爲之事。分付。可也。上曰。諸承旨持公事入侍。出榻敎命退去。諸臣以次出。
정조 1년
丁酉十二月二十六日巳時。上御誠正閣。諸承旨持公事入侍時。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。記事官鄭東浚。記事官林錫喆金勉柱。以次進伏訖。上命各讀公事。亨逵讀奏禁衛營下番軍兵賞試才單子。及禁衛營別破陣賞試才單子。兵曹侍衛節目。興化門宣仁門開門單子訖。命書判付。民始讀奏摠府中日頉草記及訓鍊都監諸將官試講單子。守禦廳諸將官射講單子訖。命書判付。秉模讀奏摠戎廳諸將官射講單子訖。命書判付。敬養讀奏全羅道訥玉島漂人無弊護送事狀啓訖。命書判付。應顯讀奏公忠水使人物渰死狀啓訖。命書曰。恤典擧行。以五軍門射講單子。命書曰。昨年定式之後。欲觀實效。自正月至今月射講分數居首人。當施賞。其令各軍門抄出草記。將官姓名別單書入。又命書傳敎曰。禮房承旨。馳詣社稷宗廟。奉審祭物。諸執事摘奸以來。左副承旨馳詣永禧殿景慕宮奉審摘奸。如禮房爲之。上曰。刑曹判書判義禁入侍。賤臣承命而出。與刑曹判書蔡濟恭。判義禁洪樂性偕入進伏。上曰。欽恤典則節目。今幾校正乎。濟恭曰。今方釐正。而未及盡就矣。上曰。冊子當爲幾張乎。樂性曰。多不過二十張矣。上曰。以活字印出。亦甚張大。使善寫寫字官。精書以刻則。似好矣。樂性曰。此甚便好矣。上曰。冊子中凡例。何以爲之乎。濟恭曰。姑未磨鍊。磨鍊後。當稟定矣。上曰。盡爲釐正後。來稟入侍可也。濟恭曰。日前放秩中。有同罪未放者。則列錄以聞之敎矣。更爲詳閱。則果多同罪未放者。故敢達。上曰。爲幾何。濟恭曰。數亦不少矣。上曰。書入可也。命先退。上命書執義李亨元疏批訖。仍命退。承史以次退出。
정조 1년
丁酉十二月二十六日午時。上詣孝明殿。親行晝茶禮入侍時。左承旨李亨逵。右承旨鄭民始。同副承旨申應顯。記事官鄭東浚。記事官林錫喆徐龍輔。以次陪從。上具衰服。詣孝明殿。親行晝茶禮。儀註上同上還內。承史以次退出。
정조 1년
丁酉十二月二十六日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。上曰。跋文已畢製乎。國榮曰。僅僅構草。故持入矣。命讀之。國榮讀奏訖。上曰。言甚切實。文亦勤據。而但修擧舊章。均其不齊之意。小欠詳盡。句語間。更爲添入好耶。國榮曰。忙急出草。故未得釐整。徐當添改矣。元朝若頒布。則日字甚急。刻役則雖今日始作。似好矣。上曰。判義禁秋判入侍時。當下敎矣。上曰。明日犒饋軍。幾何。國榮曰。三營軍。幾爲千餘名矣。上曰。犒饋時。各營大將。當率領入來乎。國榮曰。似然矣。上曰。大將服色。何以爲之乎。國榮曰。當爲戎服矣。命入湯劑。絢奉湯劑進前。上進御。命退去。諸臣以次出。
정조 1년
丁酉十二月二十六日申時。上御誠正閣。左承旨入侍時。左承旨李亨逵。記事官鄭東浚。記事官徐龍輔金勉柱。以次進伏訖。上曰。刑曹判書判義禁入侍。賤臣承命而出。與刑曹判書蔡濟恭。判義禁洪樂性。偕入進伏。上曰。欽恤典則節目持入乎。濟恭曰。持入矣。上命亨逵讀奏。亨逵讀奏訖。上曰。節目更無釐正處乎。濟恭曰。臣等素昧於律文。而以臣愚見。別無校正處矣。上曰。節目中。刑具次第何以書之乎。濟恭曰。次第則依大典。次第書之矣。上曰。直閣入侍。賤臣承命而出。與直閣鄭志儉偕入進伏。上曰。欽恤典則節目。今幾校正。而監印之役。俄已有命。持冊子。往于藝閣。使善寫寫字官。精書刊印可也。命先退。上謂樂性等曰。節目雖盡釐正。更議于大臣處以奏可也。仍命先退。命書傳敎曰。欽恤典則冊子。內而軍門及宿衛所禁府刑曹及兵曹等五曹。奎章閣及諸處史庫。承政院弘文館司憲府司諫院五上司。漢城府都摠府左右捕廳巡廳。外而監司留守兵水使營將。三百二十七守令。一百八十一邊將。四十察訪。二十九別將。各頒一件。而管下守令。不必疊頒矣。印役旣始。待綸音下。歲初。自政院。安寶頒宣事。該房知悉。上曰。臘享大祭祭報府持入。賤臣承命出捧進祭報府。上命亨逵讀奏訖。命退。承史以次退出。
정조 1년
丁酉十二月二十六日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。判義禁還來乎。國榮曰。姑未入來矣。上曰。節目雖成。其在審愼之道。不可遽然刊行。故俄使該堂。更問於大臣矣。國榮曰。當初節目時。博詢於大臣將臣法官而議定者也。今則似無容更議。而聖上愼刑之道。更質大臣。誠爲允當矣。上曰。明日親臨犒饋時。侍衛當有之乎。國榮曰。使許多軍兵。入殿庭而親臨犒饋。則其在事體。不可無侍衛。以入直擧行。似好矣。上曰。此與內試射一樣。侍衛磨鍊。似張大。置之無妨矣。國榮曰。聖敎誠然矣。上曰。犒饋之物。皆已措備乎。國榮曰。各軍門。皆備待云矣。命退去。諸臣以次出。
정조 1년
丁酉十二月二十六日酉時。上御誠正閣。右承旨與判義禁入侍時。判義禁洪樂性。右承旨鄭民始。記事官鄭東浚。記事官徐龍輔金勉柱。以次進伏訖。上曰。欽恤典則節目。往議于大臣。則以謂如何。樂性曰。領左相則皆以謂。別無釐正處云。而右相則以謂。近例婦人則不用杻。而大明律亦無婦人用杻與否。此冊杻條下。以婦人。依近例懸註。似好云矣。上曰。婦人則初不用枷。安用杻乎。雖不懸註可矣。樂性曰。至以枷條言之。只以罪之輕重。磨鍊枷之輕重。而至於流以下。徒以下。當用何枷云者無矣。上曰。囚禁題目下。以死罪則枷杻鎖足。流則枷杻。徒則杻懸錄。則。似好矣。樂性曰。誠如聖敎。如是爲之則好矣。上曰。更爲商議後。釐正可也。仍命退。諸臣以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨李秉模坐直。右副承旨李敬養坐直。同副承旨申應顯坐。注書柳孟養藥院直鄭東浚仕直。事變假注書李信祜仕。
정조 1년
藥房都提調徐命善。提調具允鈺。右副承旨李敬養啓曰。冒寒將事。侵曉還內。伏未審此時。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此。仰稟。答曰。知道。
정조 1년
李敬養啓曰。合辭方張之時。諫院無詣臺之員。除在外陳疏外。未肅拜呈告人員。竝卽牌招。何如。傳曰。允。
정조 1년
吏曹口傳政事。以鄭彦復爲龍安縣監。李普瞻爲陰竹縣監。
정조 1년
李敬養啓曰。領議政金尙喆。左議政鄭存謙。右議政徐命善。刑曹判書蔡濟恭。判義禁洪樂性。依下敎來待矣。傳曰。入侍。
정조 1년
傳于李敬養曰。五軍射講時。十二朔都居首都監哨官梁廷楫車光輪。禁衛營哨官宋光錄李再復。御營廳哨官方處行。把摠李延喆。守禦廳哨官韓載範。摠戎廳哨官朴尙禧。各帿弓一張。守禦哨官李弘秀。箭竹五十介。以內下者賜給。
정조 1년
備忘記。前執義李宗榮之批。旣已許可。且邑事未竣。而遞任。則方張之役。其代收殺。不可不責之新官。依疏請。各別申飭。俾無虧簣之歎事。下諭于慶尙監司李性源。
정조 1년
李亨逵。以訓鍊都監言啓曰。依傳敎。本局諸將官射講居首人。別單書入之意。敢啓。傳曰。知道。
정조 1년
執義李宗榮疏曰。伏以皇天陰騭。祖宗默佑。亂逆戡定。宗社奠安。歡抃舞蹈。八域惟均。如臣之出自從班。待罪遐邑者。未見朝紙。罕接京人。寂未知朝廷復有何事。而及見今夏所頒明義錄。不覺涕零而心寒。繼伏見今秋所下頒敎文。尤不覺骨驚而肉顫矣。噫亂逆。何代無之。而若其劍椎入宮。咀呪謀上。史牒所未見。古語所不聞。而第此凶逆。皆是世祿。受國厚恩。致位崇顯。而如範吉輩之卵育生成。莫非聖恩。則國家何負於渠。而忍爲此萬古所無之凶逆乎。此臣所以痛惋憤激。寧欲無生。而恨不得同參於懲討之班也。因念臣以百無一似之姿。荷先朝拂拭之恩。名忝從班。十有三年矣。前後言責。無一報答。百里分憂。猶恐不效。今當一初淸明之治。諫諍之職。耳目之官。責任非輕。揀選尤重。則如臣空疎譾劣者。當爲聖世之棄物。而乃於千萬夢想之外。伏奉前月二十八日諭旨。以臣爲司憲府執義。有乘馹上來之命臣驚惶震越。五內靡定。未知選部有何所取。而誤擬臣䑓望。殿下亦識何狀。而遽畀臣是職乎。噫古之言官。名以殿虎。語及乘輿。則天子動容。事關廊廟。則宰相待罪。苟非風彩凝峻。表儀朝著。而見重於一世者。則進言而不能補袞闕。論事而無以厭人心。決非人人循例冒膺之職也。臣則自知不堪。前叨見職。不敢膺命矣。今臣猥承除命。若將固有。冒沒行公。呼唱道路。而誇耀九重之寵靈。不念一世之嗤點。則一身顚沛。非所暇論。而臺閣貽笑。當如何哉。逖違宸陛之餘。一覲耿光之願。非不懇至。而百爾思之。承膺無路。敢陳短章。略暴眞情。伏乞聖慈。俯垂諒察。亟削臣職。因治臣罪。以肅朝綱。以安私分焉。臣方冀免之不暇。而第有所中心慨惋者。遙伸沐浴之義。敢此尾陳焉。臣於十年前。論沈翼雲之得罪天倫。李章吾之貪淫不法。而當此輩勢焰熾張。鬼蜮出沒之時。臣以齟齬蹤跡。妄觸駭機。爲當路大臣之所擯斥。臣因此而畏約無窮。絶意榮塗。屛伏鄕廬。耕稼爲業矣。今則渠輩罪逆。己彰著無餘矣。噫向來妖雲一疏。卽今秋範吉之根柢。而一室之內。翼雲必無不參之理。翔雲伏法。則翼雲其能獨生乎。翼雲於憲職刊改之後。嚼指血書于金相福。以示自廢之意。。噫嘻被論於人者。皆可血書于大臣乎。卽此一事。其陰凶狡惡。將無所不爲矣。臣於辛卯夏。除泰川縣監。歷辭時。以大臣之故。如見金相福。則相福以論翼雲事。慍言呵責。臣畏其氣焰。隱默而退矣。曾未幾何。果使翔雲登第。而吹噓薦拔。莫非相福。大小相議。莫非相福。則雲之凶疏。相福敢曰不知。究厥心跡。罪浮妖雲。王章若嚴。則相福不可偃息於覆載之間矣。惟彼章吾。久典訓局。偸竊軍需。家貲累十萬。渠以戚里將臣。罔念圖報國恩。貪虐無厭。斂怨軍卒。罪不容誅。而況與泰淵。密附厚賊。互相傾軋。便同二女之妬寵。同握兵權。以財策應。竝稱庫子。而迭相綢繆。長其凶謀者。此二人也。泰淵旣死。則章吾之罪。豈可竄謫而止乎。臣以爲除惡務本。鋤草去根。竝施當律。以快人心可也。且臣以咸安未了之事。更此陳焉。臣於昨年。以田軍糴三政之積年紊亂。莫可收拾。據實陳章。特蒙及時釐革之命矣。本邑之所稱道內弊邑者。專由於兩江滙澤。水災偏酷。田野陳荒。民廢耕稼。尋常轉移之致也。臣兩年辛苦。專意祛瘼。田政則一倂改量。括漏陞沃。六百餘結之白地徵稅者。盡爲査頉。軍政則別設一廳儲置物財。沙汰各樣募屬。搜括冒錄儒名。白骨徵布。久遠逃亡。及三四疊役七百餘名之虛錄者。幾盡代定。而猶有文書之未及修正者。糴政則五萬五千石流來反作舊逋中。先其所重御覧穀簿四萬石。堇得方便收殺而未了當者。巡營穀一萬三千石。及均廳米八百餘石也。此則尤是指徵無處者。積年未捧。徒有虛簿。祖之所受而孫已絶戶。父之所食而子則流亡。必欲盡捧。則勢將侵徵隣族。民不支保。臣以變通蕩減。斷祛根本。使民按堵之策。累次往復於前後道臣。而係是兵荒之需。則萬餘穀簿。亦難輕減。營邑相持。姑未決矣。今此十二浦面。無非沃壤臺土。而半是蘆荻之場。水草之澤。誠若大修堤堰。開此曠土。分授洞里。使之生穀。而充此舊逋。則斂不及民。而糴簿始完。貧民永賴矣。且佩符之官。軍馬之政。何等重大。而本邑軍馬二百二十餘匹。貧賤軍卒。救死不贍。不能自備戰馬。鍊習騎射。每當習操。貰馬彌縫。帥臣恬憘。因循過去。此弊到處通患。而若論戎政。萬萬寒心。殿下深居九重。何以細燭乎。臣以是慨然。亦欲開此曠土。別置戰馬屯田。料量匹數。區劃土地。分給馬兵。使之作農。以其所收。辦備馬價。隨闕立馬。俾免闕額。不如是則刑棍無益。軍律莫地。臣左右思量。計不出此。採取民情。面議道臣。自農歇後。始隄堰之役。鳩聚公私物財。募得許多丁壯。不敢辭勞。躬自董役。功幾告訖者。二面四處也。此是數百年量外未生穀之土。開春以後。耕墾執卜。則可播七百斛。足得半千結。此外又有數處繼始者。工役未半。而亦爲三四百結之地矣。災邑保民之策。莫如除去水患。使之務農。智慮所及。財力所費。若廣修河防。大設木柵。以禦百穀苖穗之除。一時汎濫之水。如海西沿邑之法。則國結加起。不知幾許。新起別案。繼當修報。而今年道內水災各邑失土之民。必將負耕來集矣。昔河汴汎溢。豫兖被災。黎民怨歎。漢明帝時。詔發卒數十萬。得善治水者。海口千餘里。每十里。置一水門。自相洄注。導流殺湍。防其潰漏。四月始事。朞年告訖。兩水復其舊跡。二州得以奠安。書之史冊。今此咸民昏墊。甚於豫兖。自朝家。若不拯濟。則一時蠲恤。無以懷保。彼海口千餘里。猶能築隄防患。況浦邊數千步用力處乎。民國大政。莫先於此。而守令玩揭。農民懶散。不知隄堰之效。廟堂申飭。終歸文具。以致國結之減縮。糴簿之空虛。軍民之逃散也。臣旣着手始事。而今當還朝。續成之責。專在新官。勑勵之政。亦係道臣。如或因仍抛棄。有始無終。則眞所謂半途而廢。功虧一簣。誠爲可惜。特令隄堰司。發關嚴勑。期於竣事。發遣備郞。隨處摘奸。考其勤慢可也。且臣兩歲瘴鄕。重傷水土。積年弊邑。過費心力。本有奇疾。當寒倍添。症情危惡。飮啖全廢。轉側須人。萬無時日內跨馬登途之勢。姑待新官。面托規模。出處私次。暫得調理。竢間發程。則可了目前邑事。庶免日後罪戾。而馹召之下。勢將違限。自速逋慢。臣罪至此。尤無所逃。答曰。省疏具悉。三人者之罪惡。固皆難貸。靳允者。亦有意焉。本郡事。嘉爾勤幹。而來頭收效。專係新官。從當擲奸。以憑慢否矣。先令本道。嚴加董勑。期於竣事焉。
정조 1년
大司諫柳戇疏曰。伏以日月不居。新正奄迫。伏惟聖孝。撫時哀慕。益切靡逮之慟。伏念臣。以至無似之賤品。荷不世有之恩造。屢蒙超擢。位躋下大夫。感激惶隕。矢心圖報。雖磨頂放踵。豈敢有一毫憚勞之意。而第人臣事君以忠。聖主使臣以禮。臣固極庸極劣。而亦朝紳中一物耳。若放到廉隅。苟冒匪據。則臣雖厚顔。人謂斯何。殿下顧奚取無恥之一鄙夫。苟充風議之職。亦何以糾正官邪。彈壓朝著耶。臣之情病。略暴於前後章奏之間。而疾痛之極。不得不冒萬死。更籲於天地父母之下。惟聖明。少垂憐焉。泛論巨魁。堂箚峻發。引義不當。憲疏含譏。疢疾之藥。他山之石。臣固受而爲罪。而名以諫官。豈有被斥戴罪。而淟涊盤礡者乎。及夫改差之望筒。至經睿覧。藉曰該房該曹之做着。至有還給仍察之聖敎。而臺臣之仍任供職。古今之所未聞者。而間仍恩批隆摯。惶感無地。一登天陛。少伸叩謝之忱。而心跡難明。處義乖當。壞損臺體。尤無餘地。臣雖欲包羞抗顔。束帶周行。其於公議何。其於廉防何哉。且臣夙遭險釁。早嬰奇痼。火濕侵爍於榮衛。肢末胥苦於痿痺。自在壯年。已少康旺之時。而犬馬之齒。將近六旬。更經三年炎瘴於東南絶海。轉輾添加。遂成殘疾。右臂麻木而偏枯。兩指强戾而不能屈伸。兼之寒痰流注。腰膝疼酸。風眩頻發。而頭目暈澁。每値寒節。輒劇危苦。房闈起動。或多須人。而祇爲沐浴義重。不敢言病。出入禁塗。登降殿陛。忍死趨承。而時不免顚仆失容。久貽萬目之駭笑。近觸風寒。諸症越添。心骨怔忡。百骸俱痛。對食輒嘔。欲起旋仆。時月之內。萬無復起之望。天牌屢臨。日犯違傲。臣之情勢病狀。若不如是之難於强恕。則方當國家憂虞之日。敢望臣子死節之義。而欺心欺君。飾讓圖便。自干慢命之誅哉。伏乞聖慈。俯賜矜憐。遞臣之罪。以肅朝綱。以安微分焉。臣方引罪乞免。義不遑他說。而目今凶逆。一日不討則有一日之憂。二日不討則有二日之憂。安危之機。間不容髮。而三凶之巨魁而偃息於覆載之間。福瑩謙翼之爪牙。而尙逭黨與之誅。經年相持。此歲又盡。人心習狃。綱常掃地。章疏之塞責。聯啓之謄傳。此固臣等不忠不誠之罪。深有愧於先正臣李珥四十一箚之苦心。以殿下明聖。洞悉諸凶必誅之惡。而至今不賜處分。郭公之惡惡不能去。尤豈非聖朝所當深戒而痛懲處耶。臣愚忠耿耿。力疾拜疏。伏願聖明。勿以人廢言。廓揮乾斷。亟允三司之請。以紓宗國之憂焉。答曰。省疏具悉。所懇如此。姑解本職。便爾調病。
정조 1년
校理朴祐源。副修撰南鶴聞聯名疏曰。伏以日月迅駛。歲聿垂窮。孝明殿臘享纔過。仰惟聖孝攀慕。益復如新。嗚呼此何等時也。國賊未討而人心有骫骳之歎。君讎未除而天綱有解紐之慮。此誠志士忠臣沫血飮泣之秋也。噫彼鄭妻龜柱樂任三凶之首領。尙能晏然偃息於此天之下。臣等竊不知我國家有三尺典憲乎。亦不知我國家有一介臣子乎。前後三司之交章請討也。殿下賜批。不出於意有在三字。聖意所在。其必以鄭妻。卽殿下之天屬也。龜柱樂任。卽殿下之外戚也。以殿下至仁之德。不忍割恩伸法。因循忨愒。迄至于今。嗚呼逆禶之處分。亶出於爲宗社。重國法之聖斷。則惟彼三凶。論以私恩。固有間於禶賊。而況其謀危國本。倡起推戴之凶計者。非此三個逆魁而誰也。夫治逆之法。雖在於疑似暗昧之間。猶且窮査嚴覈。惟恐隄防之不固。法綱之或弛。顧彼三賊。則梟心狼性。魑形蜮機。畢露無餘。一國黎庶。莫不曰窮天劇逆。亦莫不曰萬戮罔赦。國無誅逆之典則已。其若有之。不能亟加於此三賊。而欲施於何等亂逆乎。況逆禶正法之後。渠輩之尙今假息者。古今天地。寧有是理。且陰邪妖惡之相福。凶戾奰匿之瑩中。比之三凶。猶屬支黨。而其爲國賊與君讎。一也。臣等。每一念及。未嘗不髮豎而眦裂。不欲與此賊俱生。而聖志莫回。天聽愈邈。中夜繞壁。只不勝憂憤之轉激也。噫嘻臣等。又有深憂極慮者。近日萑苻之警。竊發之患。畿湖最甚。白晝街路之上。剽劫貨財。戕殺人命。店門早閉而晏開。商旅成群而作行。聽聞所及。已極驚駭。秋穀未罄之時。猶尙如此。春糧告乏之後。復何可論乎。大抵今年農事。雖未免穴農。不可謂大無。而人心之無良。乃至此極。其故何哉。許多逆家之傔僕徒隷類從。群結相聚爲盜。蓋其勢所必至。理有必然者。而苟究厥本。則根柢未拔。窩窟自在。漏網之巨魁。偸命之餘孽。暗售怨毒。死中求生。煽唱和應。潛滋漸熾。蔓草燎原之憂。有不可勝言。而向來輝文之變機。亦安知不暗伏於冥冥之中乎。思之及此。實不勝悚然而骨驚。懍然而心寒也。殿下深居九重。遐外傳聞。罕及乎黈纊之下。而元凶巨慝。一味容貸。聖心以爲。此輩不過笱中之魚。机上之肉。無足爲憂。無足爲患。臣等亦知宗社無疆之籙。方奠磐泰之安。億兆願戴之誠。咸仰休明之治。孱醜小腆之爲他日禍患。實是萬一過慮。雖或有跳踉跋扈之凶。適足以干天討而速陰誅而已。然第伏念。明王御國。戒在不虞。聖人燭幾。防於未然。宋臣呂祖謙有言曰。何足爲三字。卽人君之大患。祖謙此言。正爲今日道也。伏願殿下。穆然三思。赫然快斷。亟擧三凶之極惡大罪。布告中外。肆諸市朝。次治相福瑩中等諸賊之罪。使凶窩逆窟。廓蕩掃淸。然後內而兩捕廳。外而監兵討捕營及地方官。別設譏詗。嚴課緝捕。輦轂之下。若有偸竊之患。而不能限內跟捉。則該廳大將。從輕重論責。州閭閣途路之間。若有剽劫之事。而不能糾禁。則地方官與該鎭營將道臣。啓聞論罪。又從捕賊多少。施以賞罰。則草澤嘯聚之徒。必將聞風解散。自歸平民。若其明春賙救之策。則又當另飭諸道道臣及守令。宣布如傷之霈澤。使無一夫之捐瘠。則此是王者體陽春布德之意也。豈不休哉。臣等竊伏見向者月變。三夜疊現。夫月者。太陰之精也。而白氣干繞。則陰道極盛而邪沴闖發之致也。咎徵之應。卽凶逆也。兵象也。仁天示警。若是諄複。而殿下不以爲憂。一日二日。豢養凶賊。此歲居然已窮竊矣。內而朝廷之上。懲討未擧。逆謀潛長。外而邑里之間。竊發肆行。蹤跡相應。至尊孤立於上。諸紳袖手而視宗國。有難言之慮。人心無底定之日。臣等仰質乾象。俯採時憂。禁廬寒燈。危衷耿耿。相與歷血刳肝。仰瀆崇嚴。惟殿下諒察焉。答曰。省疏具悉。屢屢陳列。予意非不嘉之。尙稽寘法。豈忽於隄防也。嚴課緝捕。防於未然。亦是慮患之道。卽令廟堂。嚴飭中外。至於賙救窮民之請。實尤當今急務。亦令廟堂稟處。
정조 1년
獻納朴在源疏曰。伏以日月迅邁。歲律將改。羹墻哀慕。益復罔極。伏念臣本無似。晩竊科第。猥叨華顯。固多匪分之懼。恒切顚沛之憂。頃於玉署直中。遽承納言除旨。章皇出肅。租效同聲致討之誠。而第伏念。近來名在傳啓中者。自非身犯大憝。則雖彼罪名之至重者。凡其疎宗近戚間。多引避不當。而未聞物議之爲非。竊以爲淸朝敦厚之風。不必自臣身壞了。乃敢以一例自處矣。儒臣之斥。長僚之疏。皆以爲法外之嫌。臣何敢自是。而至於阿所好。占便宜。顧臣本情。豈出於此。若其謬妄之擧。終難自恕。縮伏俟罪之中。爲省老父。日前往住家弟臣左源。振威任所。忽伏奉本月二十日所下有旨。除臣司諫院獻納。使臣乘馹上來者。感激洪私。嚴畏分義。竭蹶登程。來伏私次。而顧今日所叨之職。卽向來狼狽之地。何敢自同無故。抗顔冒出哉。以此情勢。萬無趨造之望。伏乞天地父母。特垂諒察。亟降遞罷之命。仍治逋慢之罪。以肅朝綱。千萬幸甚。臣方訟愆之不暇。不當以言官自處。贅及他說。而道路之見聞所及。有不勝區區過慮者。敢此附陳焉。畿湖之間。今年年事。大抵失稔。滿目陳荒。而幸而不至於流亡餓殍之境者。賴我聖明在上。曲察民隱。冬初卽下代捧之令。歲末又宣停捧之諭。十行絲綸。至誠惻怛。德意春噓。鄕閭跛躄。莫不歡欣踊躍。感泣天恩。甚盛擧也。臣於此。實不勝欽仰。而第聞兩湖之間。間有剽竊之患。甚至於往來行旅。晩起早宿。今冬如此。明春可知。此必是荒歲失業之民。不耐凍餒。有此無恒心之擧耳。究其本情。容有可矜。言念民事。可不憂悶哉。伏望亟令廟堂。講究懷保之策。亦使諸道道臣。克盡安集之術。嗣歲之後。凡係勸農賙恤之政。豫爲區劃。極其周詳。使此輩。復其常業。安其舊巢。此實爲今日急先務也。伏願聖明留意焉。答曰。省疏具悉。疏陳畿湖民事。下廟堂稟處。爾其勿辭察職。
정조 1년
丁酉十二月二十七日辰時。上御誠正閣。都承旨入侍時。行都承旨洪國榮。記事官柳孟養徐龍輔。金勉柱。以次進伏訖。國榮曰。冒寒行禮。侵曉勞動。聖體。若何。上曰。一樣矣。國榮曰。各軍門射講朔居首。歲居首。竝爲抄啓事下敎。而射講不過逐朔勸課之事也。計其一歲之優等而施賞。則足可爲激之道。至於朔居首。通計一年其數夥然。似不可一例論賞。且在朝家愼賞之道。亦不當屑屑矣。上曰。朔居首書入之命。不在於施賞矣。欲觀其矢數之多少矣。國榮曰。犒饋軍兵。皆待令。將臣當各領率進詣。而領軍之行。事面重大。有標信。然後當爲入來矣。上曰。似然矣。今番犒饋軍。卽內巡邏軍也。雖是他營之軍。皆爲宿衛大將所管。三軍門大將。則不必各領。卿獨領軍入來。訓御將。待下敎入侍。國榮曰。依下敎爲之矣。上曰。欽恤典則節目。俄者更爲搜覓。則凡例及節目中。有礙眼處。永久遵行之冊子。不可草率。姑勿入刻。更爲校正後。擧行。似好矣。國榮曰。若有釐正處。則雖未趁元朝領布。詳細校正後。入刻無妨矣。上曰。注書出去。監印郞廳鄭志儉。姑勿始役入來事。分付。賤臣承命。分付。上曰。左相春塘臺入侍事。史官傳諭。命退去。諸臣以次出。
정조 1년
丁酉十二月二十七日巳時。上詣春塘臺。親臨犒饋入侍時。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。記事官柳孟養鄭東浚。記事官徐龍輔金勉柱。以次進伏訖。上曰。右議政入侍。賤臣承命而出。與右議政徐命善進伏。上曰。奎章閣提學徐命膺入侍。出榻敎命善曰。日間聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。臣旣入侍。藥房問安批答。何以爲之乎。上曰。以知道。書出可也。上曰。欽恤典則多有可改處。歲初雖未及頒布。卿與他大臣。更爲商議。以爲釐正可也。命善曰。日前伏見全本。別無大段釐正處。而枷條杻條。略有未盡處矣。上謂命膺曰。欽恤典則草本見之乎。命膺曰。見之矣。上曰。何如。命膺曰。大體則好矣。而今因欽恤典則下詢事。敢此仰達矣。臣待罪關西時。奉承傳敎。釐正刑具。則外方所謂半較杖。與法典所載刑穴。互相出入。故謹依法典。一一釐正。而又有所謂正較杖者。比半較差薄。如脆弱之女子。未壯之男子。罪不至死者之累次同推。必以正較杖擧行。則正較杖。若一例革罷。似有掣肘之端。故敢達矣。上曰。以此問于大臣法官可也。出擧條上曰。禁將領率宿衛將士及內巡軍卒。訓御將領本營入直軍兵入來事。以標信。分付靑陽門。禁衛大將洪國榮。訓鍊大將張志恒。御營大將具善復。各率軍兵以入。上曰。大將皆令入侍。禁衛大將洪國榮。御營大將具善復。訓鍊大將張志恒。以次進伏。上曰。三營軍卒。爲幾何。國榮曰。合爲二千餘名矣。上曰。大將則各領將校。分坐臺上。各營軍卒。則分坐於馬路可也。少間。上命犒饋。自大將至將校軍卒。皆有差等。上曰。宣傳官分往各營犒饋處。雖或一卒之遺漏者。使卽犒饋而畢饋後。卽爲來奏。少間。三營犒饋畢。上。命三營大將。各領軍兵出。上曰。陰竹縣監龍安縣監貶罷代。令該曹。口傳差出事。出榻敎上命右議政及奎章閣提學先退。上仍還內。諸臣以次退出。
정조 1년
丁酉十二月二十七日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。上曰。大臣今方校正節目乎。國榮曰。與刑官。方較正云矣。上曰。注書出去。傳于大臣曰。此節目。卽久傳之冊子。當宜審愼。不可草草。與刑官闌商。着實校正後。入侍事傳諭。賤臣承命傳諭。上曰。此冊子只令藝館印頒八道。則爲官長者。只有一件而已。士民則全不知有此冊子。殊非廣布之道。予意則各頒一件於各道監營。使之飜刻頒布。仍爲藏板。則不但爲永久之道。亦可爲廣布民間。事甚便好。卿意。何如。國榮曰。爲其廣布則甚好。而刊行冊子。亦一巨役。爲弊似不少矣。上曰。張數旣少。刊行必不甚難矣。國榮曰。更爲商量後下敎。似好矣。命入湯劑。絢奉湯劑進前。上進御。命退去。諸臣以次出。
정조 1년
丁酉十二月二十七日酉時。上御熙政堂。三大臣刑曹判書判義禁入侍時。領議政金尙喆。左議政鄭存謙。右議政徐命善。刑曹判書蔡濟恭。判義禁洪樂性。右副承旨李敬養。記事官鄭東浚。記事官徐龍輔金勉柱。以次進伏訖。尙喆等曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。欽恤冊子。今幾釐正。而至於凡例。或有可改處。故玆召卿等。欲爲釐正矣。尙喆曰。臣等素昧於律文。而凡例則以大明律續大典經國大典凡例。參互爲之則。似好矣。存謙曰。無敢違越四字。逐端皆有。旣於一處書之。則其下雖不書。似好矣。上曰。此則有亦可無亦可矣。命善曰。囚禁條流以下以近例。不用懸之則好矣。而至於堂下官禁推時。有鎖項之法。而只於坐起出入之時用之。居間之時脫下云。實非鎖項之法意矣。上曰。此則似是謬例矣。照律前。安知其杖笞與否。預爲鎖項乎。命善曰。聖敎誠至當矣。此必是流來因循之謬例矣。濟恭曰。行用大棍注下。以監可統制使添入。而使星則以軍武二字添書。似好矣。上曰唯。上曰。卿等持此草本。更爲商議後稟定。仍卽入刻可也。尙喆曰。每當歲末。有歲內弛禁之令。而前三日。後三日。則似太過。限三日弛禁則。似好矣。上曰。當以傳敎爲之矣。仍命退。諸臣以次退出。
정조 1년
丁酉十二月二十七日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。跋文今纔添删。故持來矣。上命讀。國榮讀奏訖。上曰。今則全篇果洽好矣。國榮曰。臣本文疎識淺。且素昧於此等文字。而旣承撰進之下敎。故屢辭不得。今纔構草。固不當以此直爲入刻。輪示諸臣。定其可否。然後以爲入刻。似好矣。上曰。卿之謙抑。極涉過矣。以予所見。小無欠處。不必輪示。定其可否。其令直爲入刻可也。國榮曰。自前每當歲時。有弛禁之令。此古人所謂終歲勞苦。一日休息之意也。今當歲除隔日。依前例弛禁。似好矣。上曰。俄者大臣。亦有所奏矣。今將下敎矣。命退去。諸臣以次出。
정조 1년
丁酉十二月二十七日四更一點。上詣孝明殿。臘享親祭入侍時。行都承旨洪國榮。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具布裹翼善冠布圓領袍。乘輿出協陽門。上曰。侍衛軍兵毛具。出駕前下敎由建陽門。入明政門降輿。入幕次。改具衰服。詣孝明殿就板位。贊禮啓請俯伏哭。上俯伏哭。贊禮啓請止哭興四拜。上止哭興四拜。贊禮啓請詣盥洗位。上詣盥洗位西向立。應顯承水。秉模沃水。民始進巾。亨逵受巾。贊禮啓請詣樽所。上詣樽所北向立。秉模酌酒。亨逵受酒。贊禮啓請詣靈座前俯伏。應顯捧爐。秉模捧香。上三上香。秉模進爵。上受爵獻爵。敬養奠爵。民始捧幣。上受幣獻幣。上俯伏興小退跪。大祝修撰南鶴聞讀祝訖。贊禮啓請降復位。上降復位。亞獻官金尙喆。終獻官鄭存謙。亞獻終獻。如初獻禮。贊禮啓請俯伏哭。上俯伏哭。贊禮啓請興四拜。上興四拜訖。仍詣坎位燎祝。贊禮啓請禮畢。上還詣小次。改具布裹翼善冠布圓領袍。乘輿出明政門。由建陽門入協陽門內。降輿還內。諸臣以次退出。
정조 1년
行都承旨洪國榮藥院直。左承旨鄭民始坐直。右承旨李鎭衡左副承旨李秉模坐。右副承旨李敬養坐直。同副承旨申應顯坐。注書柳孟養藥院直鄭東浚仕直。事變假注書李信祜仕。
정조 1년
以司諫鄭宇淳。牌不進罷職傳旨。傳于李敬養曰。只推。
정조 1년
傳于李敬養曰。諸承旨持公事入侍。
정조 1년
傳于鄭民始曰。右承旨與開城留守。同爲入侍。
정조 1년
李敬養啓曰。臣吏批政廳進參。而右承旨鄭民始。今方入侍。臣兵批政廳兼進之意。敢啓。傳曰。知道。
정조 1년
有政。吏批。判書金鍾秀進。參判李在簡牌不進。參議李義翊進。右副承旨李敬養進。啓曰。大司諫今當差出。而擬望之人乏少。外任竝擬。何如。傳曰。允。又啓曰。江原監司今當差出。而擬望之人乏少。承旨竝擬。何如。傳曰。允。以洪秉瓚爲大司諫。洪樂淵爲正言。曺遠振爲校理。鄭一祥爲右尹。鄭昌聖爲惠民提調。李在簡爲內贍提調。李亨逵爲江原監司。李周憲爲刑曹佐郞。
정조 1년
兵批。行判書鄭弘淳病。參判嚴璹入直進。參議朴盛源病。參知徐有防病。右副承旨李敬養進。司直李衍祥李義弼柳戇李謙彬。
정조 1년
申應顯。以刑曹言啓曰。因繕工監提調啓辭。今番藏氷時。各部下屬之符同作獘。本庫員役之幻弄作奸。傳說狼藉。移法司。照律嚴處事命下矣。依傳敎。南部書員尹聖昌。北部書員金國良。西部書員金兌瑞。內氷庫書員承祥雲。庫直鄭大範等。嚴杖究問。則各部下吏之謂以成冊例債。捧用錢兩。內氷庫役員之氷丁捧上時。或以破氷。或以麤薄執頉。所下馱價中。計除分食等情節。俱已遲晩。而取考律文。則凡奉制書有所施行。而違者杖一百。凡官吏等。因公擅自科斂。所屬財物入已者。計贓以枉法論。一貫以下。杖七十名。例云二罪俱發。以重者論。三部下吏及內氷庫員役等。竝依此律施行。各決杖一百。東西氷庫捧氷時。亦多有執頉弄奸之獘。至有本庫提調草記之境。而氷庫官員。亦有拿處之命。故東氷庫書員金光潤。庫直李相輝。西氷庫書員金斗瑞。庫直劉漢吉。捉來嚴査。則氷丁捧上時。稱以不準尺量。以他氷充捧。節次亦爲自服。依內氷庫員役之律。一體決杖放送之意。敢啓。傳曰。知道。
정조 1년
事變假注書李尙度書啓。臣敬奉聖旨。馳往傳諭于楊州南面海等村園塘里。領府事李溵所住處。則以爲。臣頃控危懇。伏承恩批。瞻天稽首。惟日夕感祝。忽於千萬不自意。史官遠辱。傳宣別諭。辭旨隆渥。敻越尋常。凡一百有三十三言。字字懇惻。開示聖心。旣勤虛佇之諭。至有偕來之命。恩出格外。感結闔門。若其見卿久矣之敎。寸心益激。百回莊誦。自不覺聲淚之俱發。豈料負罪賤臣。得此異渥於君父。臣雖卽日隕絶。可以暝目。嗚呼如臣無狀。自陷大戾。而乃聖上終始之恩。至於此極。臣非木石。寧敢自恤。顧臣踪地之不可復入城闉。雖係一世之公議。而恩數之繾綣。若是曠絶。冥然無動。有非臣分之所敢出。況當新舊換世之時。尤切犬馬戀主之忱。豈不欲一伸叩謝。退死丘壑。而不幸賤疾危厲。呻頓床席。雖不敢以症狀煩溷。而目下氣力。實無卽起登途之望。王人之來守鄕村。尤是臣惶懍添罪之一端。如蒙召還。則更費數日調治。謹當仰承恩命云。臣旣承偕來之命。姑爲仍留之意。敢此馳啓。踏啓字又書啓。領中福府事李溵。今方入城。臣亦隨入。而旣承偕來之命。姑爲仍留之意。敢啓。傳曰。知道。
정조 1년
丁酉十二月二十八日。兼春秋朴行淳。義禁府啓目。繕工監主簿李昌遠。假監役李時淵。南部都事李周憲。北部奉事李觀洙。東氷庫別提李得濬。西氷庫別提洪鐸輔。別檢朴光晦等。愚迷溺職之罪。泛稱遲晩。刑推得情何如。啓。傳曰。旣已分揀。此供辭置之爲良如敎。義禁府啓目。咸興前判官李遠培。所受分養馬故失之罪。刑推得情何如。啓。傳曰。旣已分揀。此供辭置之爲良如敎。刑曹啓目。殺獄罪人張漢福。打殺金千益罪。嚴刑得情何如。啓。傳曰依允。刑曹啓目。因鄭召史鳴冤其夫成龍錫殺獄。合有傅生之道。鳳錫等流配。合有疏釋之道。上栽何如。啓。傳曰。此獄十分疑訝兺除良。兩隻上言中推奴事。今無可論是旀。至於殺獄。該曹則傅生。大臣則持難。此所以不可不詳審處是遣。觀此殺獄。與尋常歐殺戲殺有異是隱則。輕易傅生。無以慰冤死之命是如乎。姑勿決折。更令道臣。各別詳覈。期於就緖爲良如敎。
정조 1년
丁酉十二月二十八日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。欽恤典則。旣皆釐正入刻。當非久頒行。而續明義錄印頒之至今遷就。亦甚可悶矣。上曰。松留今方上來云。召見後。當申飭釐正矣。命讀刑曹氷庫弄奸人科治草記。國榮讀奏。上曰。見成龍錫妻供辭。則其鳴冤之辭。雖甚慘惻。不可以此取信。而輕議傅生。不可不令本道。更査後決折矣。國榮曰。然矣。若失其奴而又入殺獄。則宜有傅生之路。而如非其奴。則其所成獄。斷無可疑者。以此以彼。似當行査矣。命退去。諸臣以次出。
정조 1년
丁酉十二月二十八日午時。上詣孝明殿。親行晝茶禮入侍時。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。記事官鄭東浚。記事官徐龍輔金勉柱。以次陪從。上具衰服詣孝明殿。親行晝茶禮。儀注上同上還詣幕次。上曰。刑曹放秩。如已抄出。持公事入侍時。持入可也。仍還內。諸臣以次退出。
정조 1년
丁酉十二月二十八日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上命書傳敎曰。歲除隔日。王府時囚。一竝放送事。分付。上曰。平安監司上疏中。久勤一節。別般消詳。然後可以許施。然則疏批當爲遲滯。何以則爲好耶。國榮曰。疏批之遲滯小。久勤之變通大。消詳後下批。不害爲審愼之道矣。上曰。予意則以一二事商量。從當下敎之意。先爲批答無妨矣。國榮曰。以此爲批則。似好矣。命書箕伯疏批。上曰。諸承旨當爲持公事入侍。勿爲申退事。分付。賤臣承命。分付。命退去。諸臣以次出。
정조 1년
丁酉十二月二十八日申時。上御誠正閣。開城留守入侍時。開城留守兪彦鎬。右承旨鄭民始。記事官鄭東浚。記事官徐龍輔金勉柱。以次進伏訖。上命書傳敎曰。前承旨李鎭衡。承旨除授。上曰。新除授承旨牌招察任。出榻敎上曰。開城留守進前。彦鎬進伏。上曰。聞卿入城。故玆以召見矣。上曰。本府別無獘瘼乎。彦鎬曰。至如少小獘瘼。不敢煩奏。而居民之生産。全以息債爲業。故不無獘端矣。上曰。本府留財。爲幾何。彦鎬曰。留財之元數則爲六十萬兩。而目今所存。不過爲十二萬兩矣。上曰。此豈成說乎。因何以至於此也。彦鎬曰。臣亦初莅。故未得其詳。而大抵公私之債。漸至消融。至於莫可收拾之境矣。上曰。本府地方幾何。彦鎬曰。東西五十里。南北三十里。而靑忝洞。在其中。土地甚狹。故一斗畓。直爲五十兩。自古居民。無力農之家。全以商賈爲業。此實百獘所從生也。金川屬本府之議。自古有之矣。若以金川。屬於本府。則雖非給債。足當公用矣。大抵本府之獘根。則專在於債。而債之由。以土地之狹故也。若得土地。則可以蘇獘矣。上曰。續明義錄尙未告成矣。卿旣上來。與吏判。從速商議删改。卽爲入刋可也。仍命退。諸臣以次退出。
정조 1년
丁酉十二月二十八日申時。上御誠正閣。諸承旨持公事入侍時。左承旨李亨逵。右承旨鄭民始。左副承旨李秉模。右副承旨李敬養。同副承旨申應顯。記事官鄭東浚。記事官徐龍輔金勉柱。以次進伏訖。上曰。吏判開留來待。出榻敎上曰。戶判入侍。賤臣承命出。與戶曹判書具允鈺偕入進伏。上曰。欽恤典則當刊布中外。而此時經費。不可不顧。所入當爲幾何。允鈺曰。目今經費。實爲苟艱。而今此所入。亦甚夥然矣。上曰。京畿則第當刊布。其他七道。則自監營。翻刊頒布則。似好矣。允鈺曰。此甚便好矣。允鈺曰。欽恤典則今當刊印頒布矣。外方各營邑鎭。若竝自藝閣印頒。則當此度支艱乏之時。客入物力之夥然。宜可顧恤。京中各司。依傳敎印賜外方則只頒一件於各道監營。自該監營。反刻印出。轉給於道內邑鎭似好。故敢達矣。上曰。依爲之。京畿則勿論。七道則依此擧行。而冊子秖受後。皆令卽爲反刻頒布。閫鎭及守令邊將察訪權管別將等處。頒給形止狀聞事。分付。可也。仍命戶判先退。上命各讀公事。諸承旨分讀各道歲抄啓本訖。秉模讀奏禁府公事。仍命書判付。亨逵讀奏鄭召史擊錚供辭訖。上曰。成龍錫獄事。甚難處矣。刑判則以謂旣失其奴。又入殺獄。亦甚可矜云。此則有不然者。若是其奴。則非但成獄之可冤。竝與失奴而爲冤矣。若非其奴。則豈不可成獄乎。仍命書判付曰。觀此殺獄。與尋常鬪殺戲殺有異是隱則。傅生無以慰冤死。更令道臣。各別詳査。敬養讀奏禁府囚單子訖。上曰。吏判開留。如已來待。入侍。賤臣承命出。還奏曰。開城留守未及來待。而吏判已爲入來矣。上曰。吏判先爲入侍。賤臣承命出。與吏曹判書金鍾秀偕入進伏。上曰。都政在近。幾盡留意乎。鍾秀曰。未及留意矣。上曰。凡諸生民之休戚。尃係於守令。卿則何待予勤敎。而須十分詳審焉。鍾秀曰。聖敎至此。至於智慮之所未及處。則臣亦無奈。而敢不竭力奉承乎。上曰。續明義錄。多有釐正處。而松留今方上來。須卽相議釐正可也。鍾秀曰。當從速爲之矣。鍾秀曰。日前政事中。正言一望。尙今未下。故敢達矣。上曰。其時以勿施下敎。而想必中官誤聽不傳也。正言前望單子。掩置中官。從重推考。原單子置之。出榻敎仍命鍾秀先退。上命書傳敎曰。向於大臣之奏。只從末勘者。意在難於遞易也。亦是爲民也。方今開春不遠。賑政又當前。東民之事。專靠道伯。則固當體予。難於遞易者。在於爲民之意可也。昨見東伯之疏。極其訝惑。反復見之。言情言病。俱無着落。何其少實之甚也。已前之曲恕旣多。況今設賑之時。決不可知其不職而委之。揆以事面。亦甚未妥。江原監司金履素罷職。又命書傳敎曰。此時東伯。不可循例治裝。政命從當下敎。待下批。使之謝恩。不多日內辭朝。又命書曰。政官牌招開政。仍命退。承史以次出。
정조 1년
丁酉十二月二十八日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。俄聞吏判言。則正言望。尙未下云。故問諸中官。則一望留中云。當初以勿施下敎。而中官果誤聽而不傳故也。國榮曰。望單子。經月不下。故銓曹難於煩稟。只待下批云矣。上曰。近來中官之掩置公事。比比有之。故每有此等獘端。誠可悶也。命讀奏。事變注書李尙度書啓。國榮讀奏。上曰。大臣旣已入城。明日當爲肅謝乎。國榮曰。似然矣。上曰。方當設賑之時。道臣實難遞易。而東伯之前後做錯失體。非一非再。而曲恕已多矣。今見其疏。尤欠誠實。故不得已處分矣。國榮曰。當罪而罪。卽是守法之意。殿下之尙今不罪東伯。雖是爲民之至意。其在朝體。極涉乖當。今者處分。允合事宜矣。上曰。賑政在前。新伯催促下送。然後可免窘急矣。國榮曰。旣有飭敎。似不待治裝下往矣。命退去。諸臣以次出。
정조 1년
行都承旨洪國榮藥院直。左承旨鄭民始齋直。右承旨李鎭衡齋直。左副承旨李秉模齋直。右副承旨李敬養坐直。同副承旨申應顯坐直。注書柳孟養藥院直鄭東浚仕直。事變假注書李信祜仕。
정조 1년
大殿王大妃殿惠慶宮中宮殿。政院玉堂單子問安。答曰。知道。
정조 1년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而孝明殿正朝祭。親行齋戒相値。不得爲之之意。敢啓。傳曰。知道。
정조 1년
李敬養啓曰。合辭方張之時。憲府無詣臺之員。除在外外。未肅拜呈告人員。倂卽牌招。獻納朴在源疏批已下。一體牌招。何如。傳曰。允。
정조 1년
傳于鄭民始曰。領府事留待。
정조 1년
傳于鄭民始曰。領府事入侍。
정조 1년
傳于李秉模曰。孝明殿徽寧殿。申後當展拜。禮房知悉。
정조 1년
李秉模啓曰。正朝祭獻官。當初以無故人擇差可也。受香之前。審察其出齋與否。前期改望可也。而不此之爲。及今受香。過時之後。始乃登聞。事之駭異。莫甚於此。自本院。吏曹當該郞廳。發牌委折問啓事命下矣。問于吏曹郞廳。則以爲。昨日享官之出齋與否。不能審察。臨急付標。以致受香過時。惶恐無地云矣。敢啓。傳曰。知道。
정조 1년
傳于鄭民始曰。挾輦軍六十名。以入直爲之。槍劍軍。依頃日例爲之。
정조 1년
李秉模啓曰。禧陵獻官李正吾。累度催促。終不入來。自該曹。纔已改付標以入。而時刻已過。尙未受香。事體所在。誠極未安。該曹堂上推考。當該獻官。本院請推之外。無他可施之罰。何以爲之。敢稟。以承傳色口傳下敎曰。責在於不能整齊之該曹。而該房之今始啓辭。極涉稽緩。此啓辭還給。
정조 1년
鄭民始。以都摠府言啓曰。今此孝明殿正朝祭親行時。侍衛不可不備員。而都摠管西溪君熠。差儲慶宮正朝祭獻官。都摠管雲峯君杺。差毓祥宮正朝祭獻官。副摠管花陽君榷。差昭寧園正朝祭獻官。二員未差。侍衛將不得備員。未差之代。令政院。稟旨變通。因令該曹。卽爲口傳差出。以爲備員侍衛之地。何如。傳曰。允。
정조 1년
兵曹口傳政事。以李衍祥金相玉爲副摠管。
정조 1년
鄭民始啓曰。因都摠府草記。今此親祭時。摠管二員未差。侍衛將不得備員。未差之代。令本院稟旨。卽爲口傳差出事。允下矣。摠管未差之代。卽令該曹。口傳差出。何如。傳曰。允。
정조 1년
傳于鄭民始曰。騎馬二匹立之。